**ΔΗΜΟΣ ΒΡΙΛΛΗΣΙΩΝ**

**Ενημέρωση για την επεξεργασία δεδομένων προσωπικού χαρακτήρα μέσω της** **χρήσης συστήματος μη επανδρωμένων αεροσκαφών - ΣμηΕΑ (DRONES) για σκοπούς πυροπροστασίας**

# **ΠΕΡΙΕΧΟΜΕΝΟ**

Η ιδιωτικότητα και η προστασία των προσωπικών πληροφοριών των φυσικών προσώπων αποτελεί ύψιστη προτεραιότητα για τον Δήμο Βριλήσσιων. Το παρόν αποσκοπεί στην παροχή ενημέρωσης σχετικά με την επεξεργασία των προσωπικών δεδομένων μέσω του συστήματος επιτήρησης για σκοπούς πυροπροστασίας με μη επανδρωμένα αεροσκάφη - ΣμηΕΑ (DRONES, το οποίο φέρει κατάλληλο οπτικό και θερμικό εξοπλισμό. Ειδικότερα η παρούσα παρέχει ενημέρωση μεταξύ άλλων για το είδος των προσωπικών δεδομένων που συλλέγει ο Δήμος για τον ανωτέρω σκοπό, την πηγή συλλογής τους, τον λόγο της συλλογής τους και της επεξεργασίας τους, τους αποδέκτες αυτών, τον χρόνο τήρησής τους, καθώς και για τα δικαιώματά των φυσικών προσώπων σε σχέση με τα δεδομένα και πώς μπορούν να τα ασκήσουν.

# **ΥΠΕΥΘΥΝΟΣ ΕΠΕΞΕΡΓΑΣΙΑΣ**

Δήμος Βριλησσίων, με Α.Φ.Μ. 090160342, επί της οδού Δημητρίου Βερνάρδου 23, ΤΚ: 15235 Βριλήσσια, e–mail: info@vrilissia.gr, τηλ. 2132050700.

# **ΟΡΙΣΜΟΙ**

**«Δεδομένα προσωπικού χαρακτήρα» ή «Προσωπικά Δεδομένα»:** κάθε πληροφορία που αφορά σε ταυτοποιημένο ή ταυτοποιήσιμο φυσικό πρόσωπο.

**«Υποκείμενο των δεδομένων»:** το φυσικό πρόσωπο, η ταυτότητα του οποίου είναι γνωστή ή μπορεί να εξακριβωθεί, άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, σε αριθμό ταυτότητας, σε δεδομένα θέσης, σε επιγραμμικό αναγνωριστικό ταυτότητας ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου.

**«Επεξεργασία»:** κάθε πράξη ή σειρά πράξεων που πραγματοποιείται με ή χωρίς τη χρήση αυτοματοποιημένων μέσων, σε δεδομένα προσωπικού χαρακτήρα ή σε σύνολα δεδομένων προσωπικού χαρακτήρα, όπως η συλλογή, η καταχώριση, η οργάνωση, η διάρθρωση, η αποθήκευση, η προσαρμογή ή η μεταβολή, η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση ή κάθε άλλη μορφή διάθεσης, η συσχέτιση ή ο συνδυασμός, ο περιορισμός, η διαγραφή ή η καταστροφή.

**«Δεδομένα Ειδικών Κατηγοριών»:** δεδομένα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις ή τη συμμετοχή σε συνδικαλιστική οργάνωση, καθώς και η επεξεργασία γενετικών δεδομένων, βιομετρικών δεδομένων με σκοπό την αδιαμφισβήτητη ταυτοποίηση προσώπου, δεδομένων που αφορούν την υγεία ή δεδομένων που αφορούν τη σεξουαλική ζωή φυσικού προσώπου ή τον γενετήσιο προσανατολισμό.

**«Υπεύθυνος Επεξεργασίας»:** το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που, μόνα ή από κοινού με άλλα, καθορίζουν τους σκοπούς και τον τρόπο της επεξεργασίας δεδομένων προσωπικού χαρακτήρα.

**«Εκτελών την επεξεργασία»:** το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που επεξεργάζεται δεδομένα προσωπικού χαρακτήρα για λογαριασμό του υπευθύνου της επεξεργασίας.

**«Αποδέκτης»:** το φυσικό ή νομικό πρόσωπο, η δημόσια αρχή, η υπηρεσία ή άλλος φορέας, στα οποία κοινολογούνται τα δεδομένα προσωπικού χαρακτήρα, είτε πρόκειται για τρίτον είτε όχι.

**«Τρίτος»:** οποιοδήποτε φυσικό ή νομικό πρόσωπο, δημόσια αρχή, υπηρεσία ή φορέας, με εξαίρεση το υποκείμενο των δεδομένων, τον υπεύθυνο επεξεργασίας, τον εκτελούντα την επεξεργασία και τα πρόσωπα τα οποία, υπό την άμεση εποπτεία του υπευθύνου επεξεργασίας ή του εκτελούντος την επεξεργασία, είναι εξουσιοδοτημένα να επεξεργάζονται τα δεδομένα προσωπικού χαρακτήρα.

1. **ΝΟΜΙΚΟ ΠΛΑΙΣΙΟ**

Ο Δήμος Βριλησσίων αναγνωρίζει και σέβεται τη σημασία των δεδομένων προσωπικού χαρακτήρα που επεξεργάζεται στο πλαίσιο λειτουργίας του ΣμηΕΑ και για το λόγο αυτό προσαρμόζει τη λειτουργία και τις Πολιτικές του στις απαιτήσεις της «Νομοθεσίας Προστασίας Δεδομένων», δηλαδή την εκάστοτε ισχύουσα εθνική και ενωσιακή νομοθεσία για την προστασία προσωπικών δεδομένων, όπως ο Γενικός Κανονισμός Προστασίας Δεδομένων (ΕΕ) 2016/679 (εφεξής «ΓΚΠΔ»), ο εφαρμοστικός του ΓΚΠΔ ν. 4624/2019 (Α ́ 137), καθώς και οι Αποφάσεις, Οδηγίες και Γνωμοδοτήσεις της Αρχής Προστασίας Δεδομένων Προσωπικού Χαρακτήρα.

1. **ΣΚΟΠΟΣ - ΠΕΡΙΓΡΑΦΗ ΤΗΣ ΕΠΕΞΕΡΓΑΣΙΑΣ**

Σκοπός της επεξεργασίας είναι η επιτήρηση και έγκαιρη ανίχνευση ενδεχόμενων πυρκαγιών στο περιαστικό δάσος των Άνω Βριλησσίων, στα ρέματα και στους κοινόχρηστους χώρους αστικού πρασίνου του Δήμου Βριλησσίων. Η επεξεργασία αποσκοπεί στην γενικότερη προστασία του φυσικού περιβάλλοντος και των πολιτών, στην πρόληψη κινδύνων πυρκαγιάς, καθώς και στη δυνατότητα ταχείας ενεργοποίησης των αρμόδιων μηχανισμών πολιτικής προστασίας σε περίπτωση ανίχνευσης επικίνδυνων φαινομένων.

Η υπηρεσία επιτήρησης παρέχεται μέσω 8ωρης βραδινής βάρδιας (22:00-06:00) με εναέρια μέσα επί επτά (7) ημέρες την εβδομάδα για το διάστημα από 15/7/2025 έως 03/10/2025, πάνω από συγκεκριμενες δασικές περιοχές και αστικό-περιαστικό περιβάλλον (άλση, φυσικά πάρκα κ.λ.π.) (Δάσος Θεοκλήτου, Παραρεμάτια ζώνη Βριλησσού, Παραρεμάτια ζώνη ρεματιάς Πεντέλης-Χαλανδρίου, άλσος-πάρκο Μίκη Θεοδωράκη, άλσος-πάρκο Μαρία Κάλλας(πρώην Ναυτική Βάση) ), προκειμένου να διασφαλίζεται η προστασία του περιβάλλοντος και της περιουσίας του Δήμου Βριλησσίων και συνακόλουθα και των πολιτών. Οι χειριστές του συστήματος έχουν λάβει ειδική εκπαίδευση σχετικά με τις λειτουργίες του, όπως και για τις υποχρεώσεις τους σχετικά με την προστασία των δεδομένων προσωπικού χαρακτήρα, χρησιμοποιούνται δε βέλτιστες πρακτικές για την αποφυγή μη εξουσιοδοτημένης πρόσβασης στο καταγεγραμμένο υλικό. Τα drones επιχειρούν στα 1000 πόδια AGL από το ανάγλυφο του εδάφους, ενώ υποβάλλονται σχέδια πτήσης στην Υπηρεσία Πολιτικής Αεροπορίας, βάσει του ΕΚ 2019/947 και σύμφωνα με τις ρυθμίσεις που προβλέπονται στον Κανονισμό ∆/ΥΠΑ/21860/1422 (ΦΕΚ Β’ 3152/2016) για την πτητική δραστηριότητα κρατικών φορέων.

Το ΣμηΕΑ καταγράφει δεδομένα αποκλειστικά **οπτικής φύσης** (εικόνα και θερμική αποτύπωση), **χωρίς καταγραφή ήχου**. Οι κάμερες (zoom, ευρυγώνια, θερμική και FPV) αποτυπώνουν εικόνες και βίντεο από τις επιτηρούμενες περιοχές (περιαστικό δάσος, ρέματα, χώροι αστικού πρασίνου) για σκοπούς έγκαιρης ανίχνευσης πυρκαγιών και ενεργοποίησης μηχανισμών πολιτικής προστασίας, ενώ δεν γίνεται χρήση λογισμικού αναγνώρισης προσώπου (face recognition) ή άλλων βιομετρικών μέσων ή αυτοματοποιημένη λήψη αποφάσεων. Το σύστημα συμβάλλει σε όλα τα στάδια της πυροπροστασίας:

* **Έγκαιρη ανίχνευση:** Η θερμική κάμερα εντοπίζει εγκαίρως υπερθέρμανση στη βλάστηση ή μικρές εστίες καπνού, πριν αυτές εξελιχθούν σε μεγάλης κλίμακας πυρκαγιές.
* **Κατά τη διάρκεια πυρκαγιάς:** Οι κάμερες προσφέρουν πολύτιμα δεδομένα για τον εντοπισμό των μετώπων της φωτιάς, την κατεύθυνση εξάπλωσης και τα σημεία που είναι πιο επικίνδυνα για τους πυροσβέστες, διευκολύνοντας τον καλύτερο συντονισμό της επιχείρησης.
* **Μετά την πυρκαγιά:** Το ΣμηΕΑ χρησιμοποιείται για την αποτύπωση των ζημιών με οπτικές και θερμικές λήψεις, ώστε να καταγραφεί το μέγεθος της καταστροφής και να σχεδιαστούν μέτρα αποκατάστασης.
1. **ΔΕΔΟΜΕΝΑ ΠΟΥ ΣΥΛΛΕΓΟΝΤΑΙ - ΚΑΤΗΓΟΡΙΕΣ ΥΠΟΚΕΙΜΕΝΩΝ ΤΩΝ ΔΕΔΟΜΕΝΩΝ**

Το σύστημα δεν έχει ως άμεσο σκοπό την συλλογή προσωπικών δεδομένων, καθώς αυτή πραγματοποιείται δευτερευόντως στο πλαίσιο λειτουργίας του.

Πιο συγκριμένα καταγράφονται:

* Ο αριθμός κυκλοφορίας οχήματος που εισέρχεται ή διέρχεται από τον επιτηρούμενο χώρο,
* Το πρόσωπο και/ή το σώμα φυσικού προσώπου που κινείται ή βρίσκεται (τυχαία) εντός της επιτηρούμενης περιοχής,
* Η ημερομηνία, η ώρα και η γεωγραφική τοποθεσία (συντεταγμένες θέσης) του προσώπου- οχήματος κατά τη στιγμή της καταγραφής,
* Ενδεχομένως άλλα προσωπικά δεδομένα που εμφανίζονται στο οπτικό πεδίο (π.χ. ένδυση, δραστηριότητα).
1. **ΝΟΜΙΚΗ ΒΑΣΗ ΤΗΣ ΕΠΕΞΕΡΓΑΣΙΑΣ, ΤΗΡΗΣΗ ΑΡΧΩΝ ΤΟΥ ΓΚΠΔ**

Η επεξεργασία δεδομένων προσωπικού χαρακτήρα μέσω του ΣμηΕΑ βασίζεται στη νομική βάση του άρθρου 6 παρ. 1 στοιχ. ε’ του ΓΚΠΔ (και στο αρ. 5 του ν. 4624/2019), σύμφωνα με την οποία η επεξεργασία είναι νόμιμη όταν είναι απαραίτητη για την εκτέλεση καθήκοντος που ασκείται προς το δημόσιο συμφέρον ή κατά την άσκηση δημόσιας εξουσίας, η οποία έχει ανατεθεί στον υπεύθυνο επεξεργασίας. Στην προκειμένη περίπτωση, υπεύθυνος επεξεργασίας είναι ο Δήμος Βριλησσίων, ο οποίος δρα στο πλαίσιο της θεσμικής του αποστολής.

Η συγκεκριμένη δραστηριότητα υπάγεται στις αρμοδιότητες του Δήμου, όπως αυτές αποτυπώνονται στο άρθρο 75 του ν. 3463/2006 (Κώδικας Δήμων και Κοινοτήτων), ιδίως στον τομέα της Πολιτικής Προστασίας (παρ. Ιζ1 και Ιζ3). Η νομοθεσία προβλέπει ρητά την ευθύνη των δήμων για τον συντονισμό και την επίβλεψη του έργου της πολιτικής προστασίας εντός των διοικητικών τους ορίων, καθώς και για τη λήψη των απαραίτητων μέτρων πρόληψης και αντιμετώπισης καταστροφών, όπως οι πυρκαγιές. Η λειτουργία του συστήματος ΣμηΕΑ εντάσσεται πλήρως στο πλαίσιο αυτών των καθηκόντων, καθώς στοχεύει στην πρόληψη, την έγκαιρη ανίχνευση και την αποτελεσματική αντίδραση σε περιστατικά που συνιστούν απειλή για τη δημόσια ασφάλεια και το φυσικό περιβάλλον, λαμβάνοντας υπόψη την εμπειρία της μεγάλης πυρκαγιάς της 12ης και 13ης Αυγούστου 2024, η οποία επέφερε σοβαρές περιβαλλοντικές και κοινωνικές επιπτώσεις [κήρυξη του Δήμου σε κατάσταση έκτακτης ανάγκης Πολιτικής Προστασίας (Α.Π.: Α2548/16-06-2025].

Επιπλέον, επειδή υπάρχει περίπτωση από τα προς επεξεργασία δεδομένα να αποκαλύπτονται ειδικές πτυχές – δηλαδή δεδομένα ειδικών κατηγοριών (λ.χ. άτομα με αναπηρία, είσοδος σε θρησκευτικό χώρο κλπ), εφαρμόζεται σωρευτικά και το άρθρο 9 παρ. 2 στοιχ. ζ’ του ΓΚΠΔ, κατά το οποίο επιτρέπεται η επεξεργασία όταν είναι αναγκαία για λόγους ουσιώδους δημόσιου συμφέροντος, βάσει του δικαίου της Ένωσης ή κράτους μέλους. Η συμπληρωματική εθνική διάταξη είναι το άρθρο 22 του Ν. 4624/2019, που προβλέπει την κατ’ εξαίρεση επεξεργασία ειδικών κατηγοριών δεδομένων, εφόσον είναι απαραίτητη για λόγους σημαντικού δημόσιου συμφέροντος και προβλέπεται από κατάλληλα μέτρα διασφάλισης.

**Αναγκαιότητα:** Η αναγκαιότητα της επεξεργασίας δεδομένων προκύπτει από τη διαπιστωμένη ανεπαρκή κάλυψη που παρέχουν τα επίγεια μέσα παρακολούθησης. Οι παρατηρητές από φυλάκια και οι περιπολίες με οχήματα επιτηρούν περιοχές υψηλού κινδύνου μόνο κατά τις ώρες της ημέρας και σε περιορισμένες ζώνες, λόγω έλλειψης εξειδικευμένου προσωπικού και τεχνικών περιορισμών. Επιπλέον, η αναγνώριση του καπνού, που αποτελεί τον κύριο οπτικό δείκτη πυρκαγιάς, είναι πρακτικά ανέφικτη κατά τις νυχτερινές ώρες, οι οποίες παρουσιάζουν αυξημένο κίνδυνο έναρξης πυρκαγιών σύμφωνα με επιστημονικά και στατιστικά δεδομένα. Η χρήση ΣμηΕΑ εξασφαλίζει συνεχή και ευέλικτη επιτήρηση κατά τη διάρκεια της νύχτας, επιτρέπει την πρώιμη ανίχνευση επικίνδυνων φαινομένων ακόμη και σε συνθήκες περιορισμένης ορατότητας και προσφέρει τη δυνατότητα παρακολούθησης σε πραγματικό χρόνο και σε περιοχές απρόσιτες από τα επίγεια μέσα, ενισχύοντας αποφασιστικά τη δυνατότητα άμεσης ενεργοποίησης των μηχανισμών πολιτικής προστασίας.

**Ελαχιστοποίηση:** Το σύστημα καταγράφει αποκλειστικά **εικόνα**, χωρίς ήχο, και χωρίς καμία τεχνολογία αναγνώρισης προσώπου (face recognition), μόνο για το διάστημα από 22:00 έως 06:00, η δε πτήση γίνεται από τέτοιο ύψος, ώστε από τα δεδομένα που συλλέγονται να μην είναι δυνατή η ταυτοποίηση (άμεση ή έμμεση) φυσικών προσώπων, παρά μόνο κατόπιν χρήσης zoom ή κατά τα διάρκεια προσγείωσης/απογείωσης όπου το drone «πετάει» σε χαμηλό ύψος. Tα δεδομένα προσωπικού χαρακτήρα αφορούν την τυχαία απεικόνιση πινακίδων κυκλοφορίας ή φυσικών προσώπων σε κοινόχρηστους χώρους, χωρίς δυνατότητα οριστικής ταυτοποίησης μέσω του συστήματος.

**Περιορισμός καταγραφής & πτήσεων:** Κατά το σχεδιασμό και την εκτέλεση κάθε πτήσης, αποφεύγεται κατά το δυνατόν η διέλευση πάνω ή πλησίον ιδιωτικών περιοχών και κατοικιών, ακόμη και όταν αυτό επιτρέπεται από το κανονιστικό πλαίσιο. Οι πτήσεις εστιάζουν σε δασικές εκτάσεις και κοινόχρηστους χώρους αυξημένου κινδύνου.

Έχουν επίσης τεθεί σε εφαρμογή **τεχνικά και οργανωτικά μέτρα περιορισμού της έκτασης της καταγραφής προσωπικών δεδομένων**, όπως:

* **Περιορισμός του χρόνου διατήρησης** των καταγραφών,
* **Αυστηρός έλεγχος πρόσβασης** στο υλικό καταγραφής, μόνο από εξουσιοδοτημένους υπαλλήλους,
* **Γεωχωρικός και χρονικός περιορισμός** των πτήσεων και των επιτηρούμενων περιοχών,
* **Αξιολόγηση των θέσεων καταγραφής** ώστε να αποφεύγεται υπέρμετρη καταγραφή δραστηριοτήτων σε σημεία όπου αναμένεται αυξημένη ιδιωτικότητα.
* Ενεργοποίηση zoom, μόνο όταν κρίνεται επιχειρησιακά απαραίτητο, εξαιτίας συγκεκριμένης συνθήκης επικινδυνότητας και μόνο από χειριστές που έχουν λάβει εξειδικευμένη εκπαίδευση.

**Ακρίβεια:** η καταγραφή των δεδομένων (εικόνας) πραγματοποιείται σε πραγματικό χρόνο και η αποθήκευση τους γίνεται αυτόματα χωρίς καμία προηγούμενη ή ενδιάμεση ανθρώπινη επεξεργασία. Ο αποκλεισμός οποιασδήποτε χειροκίνητης παρέμβασης κατά τη φάση της συλλογής των δεδομένων ελαχιστοποιεί την πιθανότητα σφαλμάτων ή στρεβλώσεων, και εξασφαλίζει την πιστότητα και αντικειμενικότητα του υλικού.

1. **ΑΣΦΑΛΕΙΑ ΔΕΔΟΜΕΝΩΝ ΚΑΤΑΓΡΑΦΗΣ**

Ο Δήμος λαμβάνει τα κατάλληλα τεχνικά και οργανωτικά μέτρα για την ασφάλεια των δεδομένων καθώς και για την προστασία τους από κάθε μορφή παράνομης ή αθέμιτης επεξεργασίας. Η υποχρέωση αυτή βαρύνει τον Δήμο για όλο το διάστημα κατά το οποίο τηρεί τα δεδομένα. Ειδικότερα, ο Δήμος λαμβάνει τα εξής μέτρα:

* Μέτρα για την ασφάλεια του καταγεγραµµένου υλικού και τη αποφυγή διάδοσής του σε µη νόμιμους αποδέκτες. Υφίστανται διακριτοί ρόλοι χρηστών του συστήματος και αντίστοιχα δικαιώματα πρόσβασης. Η πρόσβαση στο συλλεγόμενο υλικό γίνεται μόνο από το εξουσιοδοτημένο, προς τούτο, προσωπικό,
* Mέτρα για την ασφάλεια δικτύου,
* Μέτρα για τον έλεγχο της πρόσβασης στον κεντρικό χώρο ελέγχου, στον χώρο αποθήκευσης του καταγεγραµµένου υλικού και σε τυχόν σύστημα επεξεργασίας (σε επίπεδο υλικού και λογισμικού),
* Μέτρα για την τακτική διενέργεια ελέγχων πρόσβασης στους ανωτέρω χώρους και συστήματα,
* Μέτρα για την ασφαλή διαβίβαση των καταγεγραµµένων συμβάντων στους νόμιμους αποδέκτες και την αποφυγή διάδοσης του υλικού σε µη νόμιμους αποδέκτες,
* Μέτρα για την αποθήκευση του υλικού σε κρυπτογραφημένη μορφή,
* Μέτρα για την επιλογή κατάλληλου προσωπικού για το χειρισμό του συστήματος,
* Τήρηση αρχείων καταγραφής των ενεργειών που εκτελούνται στα δεδομένα του συστήματος (όπως πρόσβαση, εξαγωγή, παράταση χρόνου τήρησης, διαβίβαση, χρήση zoom)
* Μέτρα για τη συνεχή εκπαίδευση των χρηστών του συστήματος ανάλογα με τα καθήκοντά τους, και
* Μέτρα για την επιλογή διαδικασιών στηριζόμενων στις αρχές προστασίας προσωπικών δεδομένων (ιδιωτικότητα κατά τον σχεδιασμό - “privacy by design”).

Παράλληλα έχει διενεργηθεί η οριζόμενη στο αρ. 35 του ΓΚΠΔ Εκτίμηση Αντικτύπου σχετικά με την προστασία δεδομένων (Data Privacy Impact Assessment).

# **ΧΡΟΝΟΣ ΤΗΡΗΣΗΣ- ΚΑΤΑΣΤΡΟΦΗ**

Η προκαθορισμένη περίοδος διατήρησης των καταγραφών έχει οριστεί σε δεκατέσσερις (14) ημέρες, διάστημα που ευθυγραμμίζεται πλήρως με την Οδηγία 1/2011 της Αρχής Προστασίας Δεδομένων Προσωπικού Χαρακτήρα.

Η διαγραφή των καταγραφών γίνεται αυτόματα, μέσω ρυθμίσεων στο λογισμικό του συστήματος, χωρίς ανθρώπινη παρέμβαση.

Σε περιπτώσεις όπου καταγράφεται συμβάν (π.χ. εντοπισμός πηγής καπνού, έναρξη εστίας πυρκαγιάς), το σχετικό απόσπασμα καταγραφής θα απομονώνεται και θα διατηρείται σε ασφαλές, διακριτό αρχείο για επιπλέον χρονικό διάστημα έως τριάντα (30) ημερών, αποκλειστικά για σκοπούς διερεύνησης ή/και ενημέρωσης των αρμόδιων αρχών.

Εφόσον το καταγεγραμμένο περιστατικό αφορά τρίτο πρόσωπο ή έχει ενδείξεις αξιόποινης πράξης, η διατήρηση της σχετικής καταγραφής επιτρέπεται έως και τρεις (3) μήνες, σύμφωνα με τις κατευθυντήριες οδηγίες της ΑΠΔΠΧ.

Τα δεδομένα αποθηκεύονται σε κρυπτογραφημένο server του Δήμου, η δε διαχείριση των καταγραφών γίνεται αποκλειστικά από εξουσιοδοτημένο προσωπικό.

1. **ΧΡΗΣΗ ΣΥΛΛΕΓΕΝΤΩΝ ΔΕΔΟΜΕΝΩΝ ΓΙΑ ΑΥΤΟΜΑΤΟΠΟΙΗΜΕΝΗ ΛΗΨΗ ΑΠΟΦΑΣΕΩΝ Ή ΓΙΑ ΑΛΛΕΣ ΑΠΟΦΑΣΕΙΣ Ή ΑΛΛΟΥΣ ΣΚΟΠΟΥΣ**

Ο Δήμος δεν χρησιμοποιεί τα προσωπικά δεδομένα για να λαμβάνει αυτοματοποιημένες αποφάσεις σχετικές με το πρόσωπο των ατόμων που καταγράφονται ή για άλλες αποφάσεις ή άλλους σκοπούς.

# **ΑΠΟΔΕΚΤΕΣ ΤΩΝ ΔΕΔΟΜΕΝΩΝ ΚΑΙ ΔΙΑΒΙΒΑΣΗ ΣΕ ΤΡΙΤΟΥΣ**

Το τηρούμενο υλικό είναι προσβάσιμο μόνο από το αρμόδιο / εξουσιοδοτημένο προσωπικό το οποίο δεσμεύεται συμβατικά ή κανονιστικά για την τήρηση εχεμύθειας, απορρήτου και εμπιστευτικότητας. Το υλικό αυτό κατά κανόνα δεν διαβιβάζεται σε τρίτους. Ο Δήμος έχει αναθέσει την επεξεργασία των δεδομένων σε εκτελούντα την επεξεργασία (σύμβαση με Α.Δ.Α.Μ.: 25SYMV017218909) και ειδικότερα στην εταιρεία με την επωνυμία ΒΑΝΓΚΑΡΝΤ ΣΕΚΙΟΥΡΙΤΙ - ΙΔΙΩΤΙΚΗ ΕΠΙΧΕΙΡΗΣΗ ΠΑΡΟΧΗΣ ΥΠΗΡΕΣΙΩΝ ΑΣΦΑΛΕΙΑΣ ΜΟΝΟΠΡΟΣΩΠΗ ΙΚΕ, με έδρα: Ιασωνίδου & Βουλιαγμένης 1, Ελληνικού - Αργυρούπολης και στοιχεία επικοινωνίας: info@vanguard-risk-group.com. Ο εκτελών έχει αναλάβει συμβατικώς όλες τις υποχρεώσεις που προβλέπει ο ΓΚΠΔ και η Υφιστάμενη Νομοθεσία για τους εκτελούντες την επεξεργασία, μέσω υπογραφής σχετικής σύμβασης σύμφωνα με τα άρθρα 24 και 28 του ΓΚΠΔ, στην οποία καθορίζονται ρητά τα τεχνικά και οργανωτικά μέτρα, καθώς και οι υποχρεώσεις του εκτελούντος ως προς την προστασία των προσωπικών δεδομένων.

Περαιτέρω, τα δεδομένα που συλλέγονται από το σύστημα ΣμηΕΑ δεν διασυνδέονται μεταξύ τους ή με άλλα συστήματα του Δήμου, δεν κοινοποιούνται σε τρίτους, ούτε διαβιβάζονται εκτός του Δήμου Βριλησσίων, παρά μόνο στις περιπτώσεις που προβλέπονται από το νόμο, ιδίως όταν αυτό είναι απαραίτητο για τη συμμόρφωση με νομική υποχρέωση του υπευθύνου επεξεργασίας ή στο πλαίσιο εισαγγελικής ή αστυνομικής εντολής ή/ και κατά τις διατάξεις του άρθρου 6 παρ. 1 στοιχ. ε’ του ΓΚΠΔ. Τέλος, δεν υφίσταται καμία αποστολή ή διαβίβαση δεδομένων σε τρίτες χώρες ή διεθνείς οργανισμούς, ενώ δεν υπάρχει πρόβλεψη διαλειτουργικότητας του συστήματος με άλλες βάσεις δεδομένων ή πληροφοριακά συστήματα του Δήμου ή τρίτου. Συγκεκριμένα, διαβιβάσεις δύνανται να πραγματοποιηθούν:

**α)** προς τις αρμόδιες δικαστικές, εισαγγελικές και αστυνομικές αρχές όταν τα αρχεία περιλαμβάνουν στοιχεία απαραίτητα για τη διερεύνηση μιας αξιόποινης πράξης, η οποία αφορά πρόσωπα ή αγαθά του Υπευθύνου Επεξεργασίας,

**β)** προς τις αρμόδιες δικαστικές, εισαγγελικές και αστυνομικές αρχές όταν ζητούν δεδομένα, νομίμως, κατά την άσκηση των καθηκόντων τους, και

**γ)** προς το θύμα ή τον δράστη μιας αξιόποινης πράξης, όταν πρόκειται για δεδομένα τα οποία ενδέχεται να αποτελούν αποδεικτικά στοιχεία της πράξης.

Κάθε τέτοια διαβίβαση πραγματοποιείται ύστερα από σχετικό αίτημα της αρμόδιας αρχής/τρίτου, το οποίο αρχειοθετείται εντός του Δήμου, ενώ το απόσπασμα των δεδομένων που παρέχεται είναι περιορισμένο αποκλειστικά στο απολύτως απαραίτητο για τον σκοπό της αιτούμενης αποκάλυψης, σύμφωνα με τις αρχές της αναλογικότητας, της ελαχιστοποίησης και του σκοπού.

# **ΔΙΚΑΙΩΜΑΤΑ ΤΩΝ ΥΠΟΚΕΙΜΕΝΩΝ ΤΩΝ ΔΕΔΟΜΕΝΩΝ**

Τα υποκείμενα των δεδομένων διατηρούν όλα τα δικαιώματα που προβλέπονται από τον Γενικό Κανονισμό για την Προστασία Δεδομένων (ΓΚΠΔ) και την ισχύουσα νομοθεσία. Ειδικότερα, έχουν δικαίωμα ενημέρωσης, πρόσβασης, διόρθωσης, διαγραφής, περιορισμού της επεξεργασίας, φορητότητας των δεδομένων τους, καθώς και δικαίωμα εναντίωσης στην επεξεργασία. Η άσκηση και η διαχείριση αυτών των δικαιωμάτων πραγματοποιούνται από τον Δήμο, σύμφωνα με την εσωτερική Πολιτική Διαχείρισης των Αιτημάτων των Υποκειμένων των Δεδομένων και την Υφιστάμενη Νομοθεσία. Για την άσκηση των δικαιωμάτων τους, τα Υποκείμενα των Δεδομένων μπορούν να απευθύνονται στον Υπεύθυνο Προστασίας Δεδομένων (ΥΠΔ) του Δήμου, στο τηλέφωνο 213 205070 και στο email **dpo@vrilissia.gr** και στην έδρα του Δήμου, υποβάλλοντας σχετικό αίτημα υπόψιν του ΥΠΔ.

Για την άσκηση των δικαιωμάτων σχετικά με το σύστημα, ο Δήμος δύναται να ζητά από το υποκείμενο των δεδομένων να προσδιορίζει το πότε περίπου (την ώρα, ημέρα και τον τόπο) βρέθηκε στην εμβέλεια του συστήματος και ενδεχομένως να ζητά και εικόνα του προσώπου, ώστε να διευκολύνει τον Δήμο στον εντοπισμό του αιτούμενου αρχείου και στην απόκρυψη των δεδομένων τρίτων εικονιζόμενων προσώπων.

Ειδικά στην περίπτωση άσκησης δικαιώματος πρόσβασης από υποκείμενο των δεδομένων, ο Δήμος έχει υποχρέωση να χορηγεί αντίγραφο του τμήματος της εγγραφής σήματος εικόνας όπου έχει καταγραφεί το υποκείμενο των δεδομένων ή έντυπη σειρά στιγμιότυπων από τις καταγεγραμμένες εικόνες ή, αναλόγως, να ενημερώσει εγγράφως το ενδιαφερόμενο πρόσωπο είτε ότι δεν απεικονίζεται είτε ότι το σχετικό τμήμα της εγγραφής έχει καταστραφεί. Εναλλακτικά, εφόσον συμφωνεί και το υποκείμενο των δεδομένων, ο Δήμος μπορεί απλώς να επιδείξει, άμεσα, το ανωτέρω τμήμα.

Σε κάθε περίπτωση, ο Δήμος οφείλει να ικανοποιεί δωρεάν τα δικαιώματα των υποκειμένων των δεδομένων, χωρίς καθυστέρηση και εντός μηνός από την παραλαβή του αιτήματος. Ο χρόνος μπορεί να παραταθεί κατά δύο μήνες (π.χ. λόγω πολυπλοκότητας του αιτήματος ή/και μεγάλου αριθμού αιτημάτων), οπότε και ο Δήμος οφείλει να ενημερώσει σχετικά τον αιτούντα (και για τους λόγους καθυστέρησης). Σε αντίθετη περίπτωση, ο Δήμος οφείλει να ενημερώσει σχετικά τον αιτούντα για τους λόγους για τους οποίους δεν ενήργησε, καθώς και για τη δυνατότητα υποβολής καταγγελίας στην Αρχή και άσκηση δικαστικής προσφυγής.

Ειδικότερα:

Το δικαίωμα στη φορητότητα των δεδομένων δεν διατίθεται για την επεξεργασία των δεδομένων μέσω του συστήματος, καθώς δεν συντρέχουν όλες οι προϋποθέσεις του άρθρου 20 ΓΚΠΔ, ειδικότερα η επεξεργασία δεν βασίζεται στη συγκατάθεση του Υποκειμένου των Δεδομένων, αλλά στη νομική βάση του άρθρου 6§1 ε΄ΓΚΠΔ.

Το δικαίωμα διόρθωσης των δεδομένων δεν διατίθεται για την επεξεργασία των δεδομένων μέσω του συστήματος, καθώς τα δεδομένα καταγράφονται χωρίς δυνατότητα τροποποίησης και αποθηκεύονται αναλλοίωτα. Η φύση της επεξεργασίας εξασφαλίζει την ορθότητα, ακρίβεια και αυθεντικότητα των δεδομένων εικόνας, σε συνδυασμό δε με τον σκοπό της επεξεργασίας και τον χρόνο τήρησης των δεδομένων δεν χωρεί διόρθωση δεδομένων.

Σημειώνεται ότι η άσκηση του δικαιώματος εναντίωσης στην επεξεργασία δεδομένων (άρ. 21 του ΓΚΠΔ) δεν εφαρμόζεται έναντι δημοσίου φορέα, δεδομένου ότι υπάρχουν επιτακτικοί και νόμιμοι λόγοι για την επεξεργασία οι οποίοι υπερισχύουν των συμφερόντων, των δικαιωμάτων και των ελευθεριών του υποκειμένου των δεδομένων (βλ. και αρ. 35 ν. 4624/2019).

Σε κάθε περίπτωση τα υποκείμενα των δεδομένων έχουν δικαίωμα να υποβάλλουν καταγγελία/ να προσφύγουν στην αρμόδια εποπτική αρχή, την Αρχή Προστασίας Δεδομένων Προσωπικού Χαρακτήρα, Κηφισίας 1-3, 115 23, Αθήνα, [https://www.dpa.gr/,](https://www.dpa.gr/) τηλ. 210 6475600.

# **ΑΝΑΘΕΩΡΗΣΗ**

 Η παρούσα ενημέρωση αναθεωρείται για να αντικατοπτρίζει τυχόν αλλαγές ή τροποποιήσεις της σχετικής νομοθεσίας για την προστασία των προσωπικών δεδομένων.

*Τελευταία αναθεώρηση: Ιούνιος 2025*